Splints mageløse univers | Roskilde Bibliotekerne
Der er tale om vidt forskellige visuelle fortolkninger. Klassisk, moderne, udfordrende. Fællestrækket er at alle historier arbejder videre med allerede veldefinerede karakterer. Splint er en ægte helt - de svages beskytter, udfordrer af konventioner, en projektleder, der altid kæmper for det han tror på. Altid fulgt af sin trofaste Kvik. Den koleriske journalist, der er mester i at tage forkerte beslutninger. Læg hertil en række spændende bipersoner, ofte oprindeligt skabt af mesteren Franquin.
Med de tre bind Operation Flagermus, Leopardkvinden og De sorte hostiers herre placerer Yann (forfatter) og Olivier Schwartz (tegner) Split og Kvik under og lige efter 2. verdenskrig. En velfortalt historie, ditto tegnet - i ægte atom-stil. En stil der blev skabt i 80'erne, som en opdatering af den humoristiske tegnestil Marcinelle, som Splint & Co. var med til at give liv i 40'erne og 50'erne.
Kviks brudefærd af Benoit Feroumont er blandt de albums, der allermest udfordrer læseren. Det ser slet ikke ud som det plejer, men det er en drøngod historie - slutningen er smukkere end det meste - hvor Splint konfronteres med kvinder i enhver afskygning: en ny makker i skikkelse af den tilbagevende bi-person Myg, en fødende tyv på flugt, en dominerende modedronning, og sin mor!
Borneos lys er muligvis det bedste af de ni albums i serien. Dyretæmmeren Noe, tidligere set i den aldeles fremragende Franquin-historie Et værre cirkus, er tilbage. Hans enestående evner til at træne dyr, er grundlaget for en smuk historie om Splint og Kviks jagt på en anonym kunstner, og Noes genoptagede forhold til teenagedatteren Wilma. Der arbejdes respektfuldt og kreativt videre med karaktererne og tegningerne vælter ud af siderne med en sjældent set energi.
Og så skal jeg ikke glemme Portræt af helten som troskyldig ung mand af Émile Bravo. Den placerer Splint kort før 2. verdenskrig, og samler så at sige hele definitionen på Splints status som helt. Den er prolog til firebindsværket Håbets tid, der ikke er en del af serien Et ekstraordinært eventyr, men som er skabt på samme præmisser. Mere om Håbets tid i en kommende artikel og video.
Også uden for serien, men alligevel i familie, er Splint i Berlin af tyskeren Flix. Som det i årtier er set med amerikanske superhelte, placeres Split og Kvik nu i enhver tidsepoke, og fungerer dér, i kraft af deres stærke karakterer. Splint i Berlin er supermoderne tegnet. Der er gensyn med Kviks skurkagtige fætter Sante, og det bliver både sjovt og spændende, præcis som det skal være med Splint & Co.
De ekstraordinære eventyr, samt de relaterede albums, er spændende, sjove og udfordrende tegneserier, med en af europæisk tegneseries største helte. Anbefales.
Se en video om udgivelserne: